Așadar, Bursa de Valori Bucureşti (BVB) şi Banca Europeană pentru Reconstrucţie şi Dezvoltare (BERD) vor colabora pentru a revizui codul de guvernanţă corporativă al pieţei româneşti.
BVB va colabora cu BERD
Astfel, va fi aliniat la modificările recente de reglementare şi la standardele internaţionale actuale.
„Această iniţiativă comună este concepută pentru a ajuta companiile listate la bursă să îşi îmbunătăţească guvernanţa şi calitatea raportării, prin alinierea la schimbările de reglementare ale UE care afectează structurile de guvernanţă, la cele mai recente Principii G20/OCDE de Guvernanţă Corporativă şi la cele mai bune practici în domeniu. Aşteptările cu privire la Codul actualizat vizează ca acesta să ofere orientări cu privire la problemele emergente în materie de guvernanţă şi să reflecte priorităţile în evoluţie ale tuturor părţilor interesate şi îmbunătăţirea rezilienţei lor corporative într-o lume în schimbare rapidă”, a transmis BVB într-un comunicat.
Versiunea revizuită a Codului este aşteptată să fie lansată până la sfârşitul anului 2024. Astfel, primul an de raportare conform cu noul Cod este 2026 pentru exerciţiul financiar al anului 2025.
Victoria Zinchuk, director BERD pentru România, a oferit mai multe informații,
„Guvernanţa corporativă este esenţială pentru investitori, care se bazează pe cadre de guvernanţă robuste pentru a evalua integritatea şi performanţa companiilor, pentru a lua decizii de investiţii în cunoştinţă de cauză şi pentru a aloca capitalul în mod eficient. Prin promovarea raportării, supravegherii şi drepturilor acţionarilor, guvernanţa eficientă sporeşte încrederea investitorilor, reduce costul capitalului şi reduce conflictele de agenţie”, a declarat Victoria Zinchuk, director BERD pentru România.
Procesul de revizuire a Codului va ţine cont de contribuţiile şi informaţiile tuturor participanţilor la piaţă
Procesul de revizuire a Codului va ţine cont de contribuţiile şi informaţiile tuturor participanţilor la piaţă, potrivit sursei menționate.
Radu Hanga, preşedintele Consiliului de Administraţie al BVB, a explicat că aceste actualizări nu se referă doar la conformitate, ci şi la aplicarea unor reguli ancorate în realitate.
„Aceste actualizări nu se referă doar la conformitate, ci şi la aplicarea unor reguli ancorate în realitate, la alinierea practicilor de guvernanţă la cadrele de reglementare în continuă evoluţie, la standardele industriei şi la aşteptările societăţii. Prin aplicarea principiilor bunei guvernanţe, companiile îşi pot spori transparenţa, responsabilitatea şi gestionarea riscurilor, stimulând încrederea investitorilor şi promovând sustenabilitatea pe termen lung”, a declarat Radu Hanga, preşedintele Consiliului de Administraţie al BVB.
Amintim că BERD are o relaţie strânsă şi de lungă durată cu BVB, inclusiv activităţi comune privind orientările de raportare de mediu, sociale şi de guvernanţă pe care BVB le-a publicat în 2022, cu asistenţă tehnică din partea BERD, precum şi dezvoltarea actualului Cod de Guvernanţă Corporativă adoptat în 2015.
Guvernanța puternică semnalează angajamentul managementului faţă de crearea de valoare pe termen lung
Adrian Tănase, directorul general al BVB, a spus că guvernanța puternică semnalează angajamentul managementului faţă de crearea de valoare pe termen lung.
„Guvernanţa puternică semnalează angajamentul managementului faţă de crearea de valoare pe termen lung, inclusiv sustenabilitatea, alinierea intereselor acţionarilor cu obiectivele corporative şi promovarea randamentelor durabile pentru acţionari. Acest lucru subliniază rolul esenţial al Codului în peisajul investiţional, făcându-l un instrument cheie pentru investitori”, spune Adrian Tănase, directorul general al BVB.
BERD şi BVB sunt susţinute în proiect de:
- Secretariatul General al Guvernului României;
- Agenţia pentru Monitorizarea şi Evaluarea Performanţelor Întreprinderilor Publice;
- Autoritatea de Supraveghere Financiară;
- Asociaţia Română pentru Relaţia cu Investitorii, promotorul conceptului de relaţia cu investitorii în România;
- Envisia Boards of Elite, şcoala de afaceri pentru membrii consiliilor de administraţie şi directorii executivi, ce promovează în mod activ practici responsabile de guvernanţă corporativă.
În 2023, BERD a investit 658 de milioane de euro în România. De la începutul cooperării în 1993, Banca a angajat aproape 11 miliarde de euro pentru 525 de proiecte din ţară, dintre care 81% în sectorul privat.